b'\n_START_ARTICLE_\nJens Westin\n_START_SECTION_\nSeuraura\n_START_PARAGRAPH_\nWestinin kasvattajaseura on Kramfors-Alliansen, jossa h\xc3\xa4n pelasi ensimm\xc3\xa4iset miesten pelins\xc3\xa4 jo 15-vuotiaana Ruotsin II-divisioonassa kaudella 2004\xe2\x80\x932005. Kaudeksi 2005\xe2\x80\x932006 joukkue nousi I-divisioonaan. Kaudeksi 2006\xe2\x80\x932007 Westin siirtyi MODO Hockeyn J20-junioreihin, mutta h\xc3\xa4n vahvisti ensimm\xc3\xa4isell\xc3\xa4 kaudellaan my\xc3\xb6s seurann J18-junioreita. Kaudella 2007\xe2\x80\x932008 Westin nousi MODOn Elitserien-joukkueeseen, jossa tulokaskausi toi 33 runkosarja- ja viidess\xc3\xa4 playoff-ottelussa tehot 2+1=3. H\xc3\xa4n pelasi my\xc3\xb6s kaksi ottelua Euroopan seurajoukkueiden mestaruusturnauksessa. Westin pelasi kauden aikana my\xc3\xb6s yhden ottelun lainalla I-divisioonajoukkue AIK H\xc3\xa4rn\xc3\xb6sandissa._NEWLINE_Kausista 2008\xe2\x80\x932009 ja 2009\xe2\x80\x932010 Westin pelasi osan sek\xc3\xa4 HockeyAllsvenskanissa ett\xc3\xa4 MODOn J20-junioreissa. Noista ensimm\xc3\xa4isell\xc3\xa4 kaudella h\xc3\xa4n pelasi kaksi ottelua lainalla IF Bj\xc3\xb6rkl\xc3\xb6veniss\xc3\xa4 ja j\xc3\xa4lkimm\xc3\xa4isen kauden Westin pelasi loppuun IF Sundsvall Hockeyssa. Kaikkiaan h\xc3\xa4n pelasi MODO:n Elitserien-joukkueessa viisi kautta._NEWLINE_Kauden 2012\xe2\x80\x932013 Westin aloitti syyskuun loppuun asti kest\xc3\xa4v\xc3\xa4ll\xc3\xa4 lainasopimuksella SM-liigajoukkue Espoo Bluesissa, jonne h\xc3\xa4n liittyi Riian harjoitusturnauksen aikana paikkaamaan loukkaantumisia. Westinin lainasopimusta jatkettiin sittemmin marraskuiseen Karjala-turnaukseen asti kest\xc3\xa4v\xc3\xa4\xc3\xa4n maaottelutaukoon saakka, jonka j\xc3\xa4lkeen h\xc3\xa4n teki loppukauden kattavan jatkosopimuksen Bluesin kanssa._NEWLINE_Westin palasi kaudeksi 2013\xe2\x80\x932014 kotimaahansa ja siirtyi vuoden mittaisella sopimuksella Elitserienist\xc3\xa4 Allsvenskaniin pudonneen Timr\xc3\xa5 IK:n riveihin. H\xc3\xa4n voitti joukkueen sis\xc3\xa4isen tehotilaston lukemalla +13. Maaliskuussa 2014 Westin teki Timr\xc3\xa5n kanssa vuoden mittaisen jatkosopimuksen. Vuotta my\xc3\xb6hemmin, huhtikuussa 2015 h\xc3\xa4nen sopimustaan joukkueen kanssa jatkettiin kahdella vuodella._NEWLINE_Kaudeksi 2017\xe2\x80\x932018 Westin siirtyi 1+1-vuotisella sopimuksella F\xc3\xa4rjestad BK:n SHL-joukkueeseen.\n_START_SECTION_\nMaajoukkueura\n_START_PARAGRAPH_\nWestin on pelannut yhteens\xc3\xa4 13 nuorten maaottelua.\n_START_SECTION_\nMuuta\n_START_PARAGRAPH_\nWestinin pikkuveli John pelasi kaudella 2017\xe2\x80\x932018 hy\xc3\xb6kk\xc3\xa4\xc3\xa4j\xc3\xa4n\xc3\xa4 Timr\xc3\xa5 IK:n Allsvenskan-joukkueessa.'